**Primăvara-i suplă și brunetă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cu fulgii de zăpadă la taclale

Stau iar chiar dacă au porniri letale,

Mușcă din muguri, trupul meu, din glie

Și-mi umple pana cu melancolie,

Dar tot visez... Desculță prin zăpadă

Te văd ades și asta-i o dovadă

Că primăvara-i suplă și brunetă,

Și cunoscută-n crâng ca fiind poetă.

Sub pașii ei se-aprind pe boltă stele,

O port mereu în gândurile mele

Și pân-o fi la mine să revină

O las să se dezbrace pe retină.

- Când pasul ei coboară peste zare

Și-n păru-'ntunecat îi crește-o floare,

Uimit rămâne soarele-n amiază,

Pământ și cer cu vers o celebrează.

Din trena lungă-i picură smaralde,

Mătăsurile inimii ei calde

Foșnesc ușor alunecând pe dale,

Zambilele încalță brusc sandale.

Dar deocamdată iarna e stăpână

Peste păduri, tu ține-mă de mână,

Să invocăm zefirul către seară

Și-n zori ne vom trezi că-i primăvară.

Ioan Grigoraș Liliana Trif